SENSORVEILEDNING, BACHELOROPPGAVE

**Fakta om emnet: HLED3000 – Bacheloroppgave i helseledelse og helseøkonomi**

Studiepoeng 10

Nivå Bachelor

**BAKGRUNN:** Opptak krever minst 90 studiepoeng som en del av bachelorprogrammet ved Avdeling for helseledelse og helseøkonomi (Ex.phil og Ex.fac. kan inngå blant disse). Studentene har innførende kurs i helsepolitikk, helseledelse og organisering og i helseøkonomi som en del av dette. I tillegg har de kurs i helsefaglig grunnkunnskap og statistikk. Studentene har kun lært deskriptive statistiske begreper og testing av gjennomsnitt og andeler med kalkulator når de tar bachelorkurset. De har ingen erfaring fra dataanalyse og programvare for dette, noe som begrenser hva de kan gjøre av kvantitative analyser. De har heller ingen kurs i kvalitativ metode eller oppgaveskriving. Det er en dobbelttime på bachelorkurset hvor de får litt innføring i kvalitativ metode, eksempler på bacheloroppgaver fra egen/andre avdelinger og universiteter, samt referansebruk. Studentene har tre veiledninger med oppnevnte veiledere i løpet av oppgaven. Disse forholdene og det korte omfanget av oppgaven medfører at kravene til en bacheloroppgave vil være en god del lavere enn krav til en masteroppgave.

**Kort om emnet (fra emnebeskrivelsen):** I dette emnet får du anledning til å fordype deg i et selvvalgt tema innen helseledelse og helseøkonomi. Oppgaven gjennomføres som en mindre kvantitativ empirisk undersøkelse eller som en avgrenset kvalitativ oppgave med litteraturstudium og/eller 1-3 intervjuer. Den skrives med utgangspunkt i et eller flere av de emnene som inngår i bachelorprogrammet. I forbindelse med arbeidet med bacheloroppgaven skal det legges opp et selvvalgt fordypningspensum. Faglærerne vil være behjelpelig med å finne fram til en egnet problemstilling. Oppgaven skal være på ca. 5-6000 ord hvis man skriver alene og ca. 8-9000 ord hvis man skriver sammen med en medstudent, ekskludert forside, referanseliste og eventuelle vedlegg. Målet er at du skal lære å utforme en avgrenset problemstilling, dra nytte av litteratur og data, og presentere en enkel analyse eller oversikt over et tema. Det settes krav til presise referanser av litteratur og anvendt materiale.

**Kunnskap**

* gjøre rede for hvordan en selvstendig analyse av et faglig problem gjennomføres
* beskrive hva vitenskapelig forfatterskap innebærer

**Ferdigheter**

* utvikle egen problemstilling og behandle materialet i lys av pensum og undervisning i kursene ved avdelingen og med støtte i selvvalgt supplerende litteratur

**Generell kompetanse**

* skrive selvstendig og med høyt presisjonsnivå
* skille mellom kunnskap og meninger
* reflektere over vitenskapelige idealer som åpenhet, presisjon, etterrettelighet
* grunnregler for redelighet i forskning og faglige fremstillinger

**VURDERING AV BACHELOROPPGAVER:** Ved vurdering av en bacheloroppgave legges det vekt på:

• Problemstilling og valg av framgangsmåte: Her vektlegges det at oppgaven inneholder en klar formulering og presisering av en aktuell problemstilling, at valg og avgrensninger som er foretatt er klargjort og begrunnet, at valgt framgangsmåte og metode presenteres, begrunnes og drøftes.

• Drøfting og analyse: Her vektlegges det at fremstillingen er resonnerende og argumentativ, at det presenteres relevant empiri, at drøftingen av empirien er reflektert, at påstander underbygges, at det er sammenheng i argumentasjonen, at kandidaten(e) viser kritisk sans, at kandidaten(e) viser innsikt i relevant litteratur og kan plassere seg i forhold til aktuelle teorier og annen forskning på feltet, at sentrale metodetemaer er behandlet og drøftet på en reflektert måte, at faglige begreper og teorier anvendes på en sikker og selvstendig måte i oppgavens analysedel.

• Oppgavens disposisjon og oppbygging: Her vektlegges det at oppgaven har en logisk disposisjon, gode overskrifter, ryddig fremstilling, språklig klarhet og korrekt bruk av referanser og kildehenvisninger.

**KARAKTERKRITERIER:**

A-FREMRAGENDE: Kandidaten har utmerkede ferdigheter i å formulere en relevant problemstilling. Kandidaten viser et særdeles høyt kunnskapsnivå, med usedvanlig god innsikt i teori og oversikt over relevant litteratur. Begreper, teorier og empirisk kunnskap anvendes sikkert, selvstendig og reflektert i drøftingen av problemstillingen. Kandidaten viser et refleksjonsnivå og en faglig forståelse langt over gjennomsnittet. Oppgaven er klart resonnerende og argumentativ. Fremstillingen er svært godt strukturert, med presis begrepsanvendelse og utmerket språkføring. Korrekt bruk av referanser og kildehenvisninger.

B-MEGET GOD: En meget god oppgave som ligger over gjennomsnittet. Kandidaten har meget gode ferdigheter i å formulere en relevant problemstilling. Kandidaten viser meget god innsikt i teori og oversikt over relevant litteratur. Begreper, teorier og empirisk kunnskap anvendes selvstendig og reflektert i drøfting av problemstillingen. Kandidaten viser et refleksjonsnivå og en faglig forståelse over gjennomsnittet. Oppgaven er resonnerende og argumentativ. Fremstillingen er godt strukturert, med presis begrepsanvendelse og god språkføring. Korrekt bruk av referanser og kildehenvisninger.

C-GOD: En gjennomsnittlig prestasjon som er tilfredsstillende på de fleste områder. Kandidaten har ferdigheter i å formulere en relevant problemstilling. Kandidaten viser god oversikt over relevant litteratur og forståelse for sentrale faglige problemområder og begreper. Begreper, teorier og empiriske kunnskap brukes aktivt i drøfting av problemstillingen. Kandidaten viser en viss grad av selvstendighet, men refleksjonsnivået er noe begrenset. Fremstillingen er tilfredsstillende når det gjelder struktur, språkføring, og presisjon i begrepsbruk. Korrekt bruk av referanser og kildehenvisninger.

D-NOKSÅ GOD: Prestasjonen er under gjennomsnittet, og oppgaven har visse mangler. Kandidaten har formulert en problemstilling, men klargjøringen og drøftingen av problemstillingen er ikke tilfredsstillende. Kandidaten kan gjøre greie for deler av litteraturen omkring temaet, men viser usikkerhet i forståelsen av sentrale faglige temaer og begreper. Kandidaten viser i begrenset grad selvstendighet og kritisk sans i drøftingen. Fremstillingen har svakheter når det gjelder struktur, språkføring og presisjon i begrepsbruken.

E-TILSTREKKELIG: Prestasjonen tilfredsstiller minimumskravene, men heller ikke mer. Oppgaven inneholder begrenset empirisk kunnskap og relevant drøfting av problemstillingen. Kandidaten viser noe kunnskap innenfor valgte tema, men har svært mangelfull innsikt i relevant litteratur og faglige begreper. En selvstendig og kritisk drøfting av emnet er nærmest fraværende. Fremstillingen er uryddig med dårlig språkføring. Begreper og teorier er til dels feilaktig gjengitt. Referansebruken er minimal.

F-IKKE BESTÅTT: Prestasjonen tilfredsstiller ikke minimumskravene til en bacheloroppgave. Kandidaten mangler ferdigheter i å formulere en problemstilling og drøfte denne. Oppgaven inneholder lite relevant empiri. Kandidaten har for overfladisk innsikt i relevant litteratur, og viser store hull i kunnskapen om temaet og sentrale faglige teorier og begreper. Fremstillingen er rotete, uoversiktlig og uklar.